നുഴഞ്ഞുകയറ്റ ശ്രമം ജമ്മു കശ്മീരില് 30 മണിക്കൂറിലേറെയായി ഭീകരര്ക്ക് വേണ്ടിയുള്ള തിരച്ചില് തുടരുന്നു, മൊബൈല് സേവനം നിര്ത്തിവച്ചു ശ്രീനഗര്: ഈ അടുത്ത കാലത്തെ ഏറ്റവും വലിയ നുഴഞ്ഞുകയറ്റ ശ്രമം ശ്രദ്ധയില്പ്പെട്ടതോടെ ജമ്മു കശ്മീരില് 30 മണിക്കൂറിലേറെയായി ഭീകരര്ക്ക് വേണ്ടിയുള്ള തിരച്ചില് തുടര്ന്ന് കരസേന. ശനിയാഴ്ച വൈകീട്ടാണ് നുഴഞ്ഞുകയറ്റ ശ്രമം ശ്രദ്ധയില്പ്പെട്ടതെന്ന് അധികൃതര് പറഞ്ഞു. വടക്കന് കശ്മീരിലെ ഉറി സെക്ടറില് ഇന്റര്നൈറ്റ്, മൊബൈല് സേവനങ്ങള് തിങ്കളാഴ്ച രാവിലെ മുതല് നിര്ത്തിവച്ചു. നുഴഞ്ഞുകയറ്റം തടയാന് ശ്രമിക്കുന്നതിനിടെ ഒരു സൈനികന് പരിക്കേറ്റു. നുഴഞ്ഞുകയറ്റം നടത്തുന്നതില് ആറംഗ സംഘം വിജയിച്ചോ, അതോ സൈന്യം നടത്തിയ വെടിവെപ്പിനെത്തുടര്ന്ന് അവര് തിരിച്ചപോയോ എന്നകാര്യം വ്യക്തമായിട്ടില്ല. ആയുധ ധാരികളായ ആറംഗ സംഘമാണ് പാകിസ്താനില്നിന്ന് നുഴഞ്ഞു കയറാന് ശ്രമിച്ചതെന്നാണ് ഡല്ഹിയില്നിന്ന് ലഭിക്കുന്ന വിവരം. ഉറി ഭീകരാക്രമണത്തിന് പിന്നാലെ ഇന്ത്യ അതിര്ത്തി കടന്ന് മിന്നലാക്രമണം നടത്തുകയും നിരവധി ഭീകര താവളങ്ങള് തകര്ക്കുകയും ചെയ്തിരുന്നു. അതിര്ത്തിയിലൂടെ നുഴഞ്ഞു കയറ്റം ഉണ്ടായതിന് പിന്നാലെ കശ്മീരിലെ മൊബൈല് ഫോണ്, ഇന്റര്നെറ്റ് സേവനങ്ങള് നിര്ത്തിവെച്ചു. ഇന്ത്യയുടെയും പാകിസ്താന്റെയും സേനകള് തമ്മില് ഫെബ്രുവരിയില് വെടിനിര്ത്തല് ധാരണ ഉണ്ടാക്കിയതിന് പിന്നാലെ നടക്കുന്ന ഇത്തരത്തിലുള്ള രണ്ടാമത്തെ സംഭവമാണിത്. കൂടുതല് സൈന്യത്തെ ഉറി സെക്ടറിലേക്ക് എത്തിച്ചിട്ടുണ്ട്. വിശാലമായ പ്രദേശം വളഞ്ഞാണ് തിരച്ചില്.